Επιβολή από τη Γαλλία υποχρεώσεων δημόσιας υπηρεσίας στις τακτικές αεροπορικές γραμμές μεταξύ Pointe-à-Pitre και Saint-Barthélémy

(2003/C 172/04)

(Κείμενο που παρουσιάζει ενδιαφέρον για τον ΕΟΧ)

1. Κατ' εφαρμογήν των διατάξεων του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, η Γαλλία αποφάσισε να επιβάλει υποχρεώσεις δημόσιας υπηρεσίας στην τακτική αεροπορική γραμμή μεταξύ Pointe-à-Pitre le Raizet και Saint-Barthélémy.

2. Οι υποχρεώσεις δημόσιας υπηρεσίας έχουν ως εξής:

2.1. Ως προς την ελάχιστη συχνότητα πτήσεων:

Τα δρομολόγια πρέπει να εκτελούνται καθημερινώς, χωρίς ενδιάμεση στάση, τουλάχιστον τρεις φορές μετ' επιστροφής ημερησίως.

2.2. Ως προς τον τύπο του χρησιμοποιούμενου αεροσκάφους:

Τα δρομολόγια πρέπει να εκτελούνται με αεροσκάφος που διαθέτει ελικοστροβιλοκινητήρες.

2.3. Ως προς τα ωράρια:

Τα ωράρια από τη Δευτέρα έως την Παρασκευή πρέπει να παρέχουν τη δυνατότητα στους επιβάτες να πραγματοποιούν δρομολόγιο μετ' επιστροφής εντός της ημέρας, με παραμονή τουλάχιστον επτά ωρών στο Pointe-à-Pitre.

2.4. Ως προς τους ναύλους επιβατών:

Ο πλήρης ναύλος Υ μιας διαδρομής στο δρομολόγιο μεταξύ Pointe-à-Pitre και Saint-Barthélémy πρέπει να μην υπερβαίνει τα 109 ευρώ.

Οι ακόλουθες κατηγορίες επιβατών έχουν δικαίωμα, χωρίς περιορισμό της μεταφορικής ικανότητας, σε ναύλο ίσο προς 74 ευρώ κατ' ανώτατο όριο:

- τα άτομα ηλικίας κάτω των 20 ετών,

- τα άτομα ηλικίας άνω των 60 ετών,

- οι φοιτητές ηλικίας κάτω των 27 ετών,

- τα άτομα με ειδικές ανάγκες ή οι ανάπηροι.

Στους επιβάτες που έχουν την κύρια κατοικία τους στο Saint-Barthélémy και οι οποίοι πραγματοποιούν δρομολόγιο μετ' επιστροφής από το Saint-Barthélémy, με εισιτήρια που αγοράστηκαν στο Saint-Barthélémy, των οποίων η ισχύς περιορίζεται σε χρόνο παραμονής εκτός της νήσου συντομότερο από δεκατέσσερις ημέρες, πρέπει να προσφέρεται ναύλος ίσος προς 74 ευρώ για όλες τις πτήσεις, χωρίς περιορισμό της μεταφορικής ικανότητας και χωρίς περιορισμούς ως προς την προθεσμία για την κράτηση θέσης και την αγορά του εισιτηρίου.

Οι εν λόγω ναύλοι νοούνται χωρίς τους κατά κεφαλήν φόρους και τέλη που εισπράττει το κράτος, καθώς και οι τοπικές και αερολιμενικές αρχές, αναγράφονται δε ως τέτοιοι επί του εισιτηρίου.

Σε περίπτωση ασυνήθιστης, απρόβλεπτης και μη οφειλόμενης στον αερομεταφορέα αύξησης των στοιχείων κόστους, τα οποία επηρεάζουν την εκμετάλλευση των αεροπορικών γραμμών, οι εν λόγω μέγιστοι ναύλοι επιτρέπεται να αυξηθούν κατ' αναλογία της διαπιστωθείσας αύξησης. Οι μέγιστοι ναύλοι που αναπροσαρμόζονται με αυτόν τον τρόπο κοινοποιούνται στους αερομεταφορείς που εκμεταλλεύονται τις γραμμές και ισχύουν μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

2.5. Ως προς την εμπορική πολιτική:

Η πώληση των θέσεων πρέπει να πραγματοποιείται μέσω τουλάχιστον ενός συστήματος κράτησης θέσεων που είναι προσβάσιμο με μέσο ταχείας διαβίβασης δεδομένων.

2.6. Ως προς τη συνέχεια παροχής της υπηρεσίας:

Εκτός των περιπτώσεων ανωτέρας βίας, ο αριθμός των πτήσεων που ακυρώνονται για λόγους που είναι δυνατόν να αποδοθούν άμεσα στον αερομεταφορέα δεν επιτρέπεται να υπερβαίνει, κατ' έτος, το 2 % του αριθμού των πτήσεων που προβλέπονται στο πρόγραμμα εκμετάλλευσης.

Ο αερομεταφορέας επιτρέπεται να διακόψει τα δρομολόγια μόνον ύστερα από προειδοποίηση τουλάχιστον έξι μηνών.

Ενημερώνονται οι κοινοτικοί αερομεταφορείς ότι αθέτηση των υποχρεώσεων δημόσιας υπηρεσίας κατά την εκμετάλλευση των ανωτέρω γραμμών είναι δυνατόν να επιφέρει διοικητικές ή/και δικαστικές κυρώσεις.

Ενημερώνονται οι αερομεταφορείς ότι οι γαλλικές αρχές διατηρούν το δικαίωμα παραχώρησης ενισχύσεων κοινωνικού χαρακτήρα για τις εν λόγω γραμμές, προς όφελος ορισμένων κατηγοριών επιβατών, βάσει των διατάξεων του άρθρου 87 παράγραφος 2 στοιχείο α) της συνθήκης ΕΚ.